Anexa 4

**Determinarea costului strugurilor obținuţi din plantația viticolă tînără**

*Date inițiale. În anul 201X o entitate a plantat 25560 butași la costul de 383400 lei pe o suprafață de 10 ha. Costurile de creștere și îngrijire în primul an de vegetație constituie 82000 lei. Din cauza secetei, documentar s-a constatat că 8 % din butașii plantați (2045 unități) cu costul de 30675 lei au pierit, fiind înlocuiți cu alții în primăvara anului 201X+1. Costurile lucrărilor de completare a golurilor (de plantare în locul butașilor uscați) sînt de 5200 lei. Costurile de creștere și îngrijire a plantaţiei în anii ulteriori (201X+1 - 201X+4) pînă la transferarea viței de vie în categoria pe rod constituie 220000 lei, din care în anul 201X+3 – 66000 lei, iar în 201X+4 – 72000 lei. În anul 201X+3 de vegetație s-a recoltat de pe toată suprafața – 150 q struguri, iar prețul de vînzare constituie 200 lei pentru 1 q. În anul 201X+4 s-a recoltat 200 q cu prețul de 230 lei pentru 1 q. Costurile de vînzare a strugurilor constituie 4300 lei și, respectiv 5700 lei. Entitatea planifică capacitatea de producție a 1 ha de viță de vie – 80 q. Costurile direct atribuibile privind culesul, sortarea, încărcarea și transportarea strugurilor constituie: în anul 201X+3 – 5600 lei, în anul 201X+4 – 7000 lei.*

În baza datelor din exemplu, entitatea contabilizează:

în anul 201X:

* costul materialului săditor plantat în sumă de 383400 lei - ca majorare a activelor biologice imobilizate în curs de execuţie și diminuare a stocurilor;
* costurile de creștere, îngrijire și protecție a butașilor plantați în primul an de vegetație în sumă de 82000 lei - ca majorare a activelor biologice imobilizate în curs de execuţie și majorării a amortizării imobilizărilor necorporale și corporale, datoriilor curente, diminuare a stocurilor, costurilor activităților auxiliare și a costurilor indirecte de producție;

în anul 201X+1:

* costul materialului săditor pierit și costurile de creștere și îngrijire a acestuia în sumă de 37236 lei [(383400 lei + 82000 lei) ÷ 25560 unit. × 2045 unit.] – ca majorare a cheltuielilor curente și diminuare a activelor biologice imobilizate în curs de execuţie;
* costul materialului săditor consumat pentru înlăturarea golurilor și costurile de plantare aferente acestui material în sumă de 35875 lei (30675 lei + 5200 lei) – ca majorare a activelor biologice imobilizate în curs de execuţie şi majorare a amortizării imobilizărilor necorporale și corporale, datoriilor curente, diminuare a stocurilor, costurilor activităților auxiliare și a costurilor indirecte de producție;

în anii 201X+1 - 201X+3:

* costurile de creștere, îngrijire și protecție a plantațiilor viticole în sumă de 148000 lei (220000 lei - 72000 lei) – ca majorare a activelor biologice imobilizate în curs de execuţie și majorare a amortizării imobilizărilor necorporale și corporale, datoriilor curente, diminuare a stocurilor, costurilor activităților auxiliare și a costurilor indirecte de producție;

în anul 201X+3:

* costul strugurilor recoltați evaluat la valoarea realizabilă netă minus costurile de vînzare în sumă de 25700 lei [(150 q × 200 lei) - 4300 lei] sau la cost efectiv în sumă de 17975 lei [(15 q ÷ 80 q) × 66000 lei + 5600 lei] – ca majorare a stocurilor și diminuare a activelor biologice imobilizate în curs de execuţie;

în anul 201X+4:

* costurile de creștere și îngrijire a plantației viticole în sumă de 79000 lei (72000 lei + 7000 lei) – ca majorare a activelor biologice imobilizate în curs de execuţie şi majorarea amortizării imobilizărilor necorporale și corporale, a datoriilor curente, diminuare a stocurilor, costurilor activităților auxiliare și a costurilor indirecte de producție;
* costul strugurilor recoltați evaluat la valoarea realizabilă netă minus costurile de vînzare în sumă de 40300 lei [(200 q × 230 lei) - 5700 lei] sau la cost efectiv în sumă de 25000 lei [(20 q ÷ 80 q) × 72000 lei + 7000 lei] – ca majorare a stocurilor și diminuare a activelor biologice imobilizate în curs de execuţie;

la 31.12.201X+4:

* costul de intrare a viței de vie înregistrate la intrări în categoria pe rod, în baza *Actului de trecere a plantației viticole în categoria pe rod (anexa 7)*, în cazul evaluării strugurilor recoltați la valoarea realizabilă netă în sumă de 630639 lei (383400 lei + 82000 lei + 220000 lei + 5600 lei + 7000 lei + 35875 lei - 37236 lei - 40300 lei - 25700 lei) sau la cost efectiv în sumă de 653664 lei (383400 lei + 82000 lei + 220000 lei + 5600 lei + 7000 lei + 35875 lei - 37236 lei - 17975 lei - 25000 lei) – ca majorare a activelor biologice imobilizate și diminuare a activelor biologice imobilizate în curs de execuţie.